*Prijedlog*

Na temelju članka 48. stavka 4. Zakona o predškolskom odgoju i obrazovanju („Narodne novine“, broj 10/97, 107/07, 94/13, 98/19 i 57/22), članka 51. Statuta Grada Drniša, („Službeni glasnik Grada Drniša“, broj 2/21 i 2/22) Gradsko vijeće Grada Drniša na \_\_\_\_ . sjednici održanoj dana \_\_\_\_\_\_\_\_\_\_\_\_\_. 2024. godine donosi

**ODLUKU**

**o izmjeni i dopuni Odluke o utvrđivanju mjerila za sudjelovanje roditelja u cijeni programa**

**Dječjeg vrtića Drniš**

U Odluci o utvrđivanju mjerila za sudjelovanje roditelja u cijeni programa Dječjeg vrtića Drniš („Službeni glasnik Grada Drniša“, broj 3/22, 3/23 i 3/24) članak 4. stavak 7. podstavci 1., 2., 3., 4., 5. i 6. te stavci 8., 9. i 12., mijenjaju se i glase:

„Iznos sufinanciranja roditelja za redoviti cjelodnevni i poludnevni boravak djece u vrtiću dodatno se umanjuju:

- ako je samo jedan roditelj zaposlen i ima plaću u neto iznosu i/ili naknadu plaće:

* *manju od 1.000,00 EUR-a za 30%*
* *od 1.000,10 do 1.300,00 EUR-a za 25%*
* *od 1.300,10 do 1.600,00 EUR-a za 20%*
* *od 1.600,10 do 1.900,00 EUR-a za 15%*
* *od 1.900,10 EUR-a i više za 10%*

- ako su oba roditelja zaposlena i imaju plaću u neto iznosu i/ili naknadu plaće:

* *manju od 2.000,00 EUR-a za 20%*
* *od 2.000,10 do 2.500,00 za 15%*
* *od 2.500,10 do 3.450,00 za 10%*
* *od 3.450,10 EUR-a i više za 5%*

- ako je samohrani roditelj zaposlen i ima plaću u neto iznosu i/ili naknadu plaće:

* *manju od 1.000,00 EUR-a za 50%*
* *od 1.000,10 do 1.300,00 EUR-a za 35%*
* *od 1.300,10 do 1.600,00 EUR-a za 25%*
* *od 1.600,10 do 1.900,00 EUR-a za 15%*
* *od 1.900,10 EUR-a i više za 10%*

- ako je roditelj korisnik prava na novčanu pomoć u sustavu socijalne zaštite, iznos sufinanciranja roditelja za redoviti cjelodnevni ili poludnevni boravak djece u vrtiću umanjuje se za 50%.

- ako roditelj/skrbnik obavlja samostalnu djelatnost, iznos sudjelovanja roditelja/skrbnika u cijeni boravka djeteta u Vrtiću će se formirati na temelju važeće osnovice za obračun doprinosa za staž mirovinskog osiguranja i za ostala prava iz obveznih osiguranja sukladno Naredbi o iznosima osnovica za obračun doprinosa za obvezna osiguranja utvrđene za pojedinu godinu, koju donosi Ministar financija RH;

- prilikom formiranja iznosa sudjelovanja roditelja/skrbnika u cijeni boravka djeteta za razvedene roditelje/skrbnike u izračun će se uzimati u obzir neto plaća i/ili naknada plaće roditelja/skrbnika s kojim dijete živi i određeni ukupni mjesečni iznos utvrđen za uzdržavanje djece (alimentacija) koji je drugi roditelj/skrbnik obvezan plaćati.

Roditelj/skrbnik dodatno se oslobađa u visini od 25% plaćanja troškova boravka djeteta u vrtiću (koje ima prebivalište na području Grada Drniša), za drugo dijete u obitelji, a u visini od 35% plaćanja troškova boravka djeteta u vrtiću (koje ima prebivalište na području Grada Drniša), za treće dijete u obitelji.

Za oslobađanje od plaćanja cijene programa roditelj/skrbnici prethodno moraju podnijeti zahtjev Dječjem vrtiću Drniš za oslobađanje plaćanja prilažući traženu dokumentaciju uz podneseni zahtjev“.

Članak 2.

Ostale odredbe Odluke o utvrđivanju mjerila za sudjelovanje roditelja u cijeni programa Dječjeg vrtića Drniš ostaju neizmijenjene.

Članak 3.

Ova Odluka stupa na snagu dan nakon objave u „Službenom glasniku Grada Drniša“, a primjenjivat će se za troškove boravaka djece u vrtiću od prosinca 2024. godine pa na dalje.

GRAD DRNIŠ

GRADSKO VIJEĆE

PREDSJEDNIK:

Tomislav Dželalija, dipl.ing.

KLASA:601-02/22-20/10

URBROJ:2182-6-24-

Drniš, \_\_\_\_\_prosinca 2024. godine

**OBRAZLOŽENJE**

Sukladno odredbama članka 48. Zakona o predškolskom odgoju i obrazovanju („Narodne novine“, broj 10/97, 107/07, 94/13, 98/19 i 57/22), ovom se Odlukom o izmjeni i dopuni Odluke za utvrđivanje mjerila za sudjelovanje roditelja u cijeni programa Dječjeg vrtića Drniš, čiji je osnivač Grad Drniš nadopunjuju (preciziraju) odredbe u dijelu povećanja umanjenja udjela sufinanciranja boravka djece od strane jednog zaposlenog roditelja/skrbnika kao i povećanje cenzusa visine neto plaće i/ili naknade plaće za sve roditelje, a sukladno porastu minimalne plaće čiju visinu određuje svojom odlukom Vlada Republike Hrvatske.

Također, precizira se odredba obveza za roditelje/skrbnike koji obavljaju samostalnu djelatnost te roditelja/skrbnika koji je obveznik plaćanja uzdržavanja djece (alimentacije).

Nadalje, u cilju povećanja socijalne osjetljivosti, ali i zbog ukupno povećanih troškova predlaže se izmjena odredbi u važećoj Odluci u dijelu koji se odnosi na dodatna oslobođenja plaćanja troškova boravka djeteta u vrtiću i to:

* za drugo dijete s važećih 10% na 25% te
* za treće dijete s važećih 15% na 35%

glede daljnjeg umanjenje cijene troška boravka djeteta u vrtiću kojeg plaćaju roditelji/skrbnici.

Uvažavajući obvezu održivosti proračuna Grada Drniša sukladno odredbama Zakona o proračunu i pratećih podzakonskih akata (pravilnika i odluka) te Zakona o fiskalnoj odgovornosti, nakon provedene analize ekonomske cijene koja iznosi 490,28 EUR-a odnosno nakon umanjenja za državnu subvenciju glede fiskalne održivosti koju dodjeljuje svojom odlukom Vlada RH, ipak i tako subvencionirana ekonomska cijena za pojedine kategorije roditelja sukladno njihovoj ekonomskoj snazi je velika te se predlažu predmetne izmjene.

Zbog navedenog, predlažu se ove izmjene i dopune važeće Odluke o utvrđivanju mjerila za sudjelovanje roditelja u cijeni programa Dječjeg vrtića Drniš, a sve sa ciljem da se poveća dostupnost i priuštivost vrtića svim socijalnim kategorijama.